钦定古今图书集成/理学汇编/学行典/第119卷 > 朱子大全集 > 《答吕子约》
## 钦定古今图书集成/理学汇编/学行典/第119卷 > 朱子大全集 > 《答吕子约》

所示“心无形体”之说，鄙意正谓如此，不谓贤者之偶
同也。然所谓“寂然之本体”，殊未明白之云者，此则未
然。盖操之而存，则只此便是本体，不待别求。惟其操
之久而且熟，自然安于义理而不妄动，则所谓寂然
者，当不待察识而自呈露矣。今乃欲于此顷刻之存，
遽加察识，以求其寂然者，则吾恐夫寂然之体未必
可识，而所谓察识者，乃所以速其迁动，而流于纷扰
急迫之中也。程夫子所论才思便是已发，故涵养于
未发之前则可，而求中于未发之前则不可，亦是此
意。然心一而已，所谓“操存”者，亦岂以此一物操彼一
物，如斗者之相捽而不相舍哉？亦曰：“主一无适，非礼
不动，则中有主而心自存耳。”圣贤千言万语，考其发
端，要其归宿，不过如此。子约既识其端，不必别生疑
虑，但循此用功，久而不息，自当有所至矣。

又

向示《心说》，初看颇合鄙意，细观乃复有疑。亦尝窃与
朋友论之，而未及奉报。今得所论，益知向所疑者之
不谬也。盖操舍存亡，虽是人心之危，然只操之而存，
则道心之微，便不外此。今必谓此四句非论人心，乃
是直指动静无端、无方无体之妙，则失之矣。又谓荒
忽流转，不知所止，虽非本心，而可见心体之无滞，此
亦非也。若心体本来只合如此，则又何恶其不知所
止，而必曰“主敬以止之”欤？近与一朋友论此，录此以
奉呈。幸试思之，复以见告。